
Tisztelt Képviselő- testület!
A környezet védelmének általános szabályairól szóló 1995. évi LIII. tv. 46. § (1) bekezdés e) pontja előírja a települési környezetvédelmi programban foglaltak értékelését.
A település III. környezetvédelmi programjában megfogalmazott feladatok teljesüléséről az alábbiakban adok tájékoztatást.
Infrastruktúra
Az adósságkonszolidációban részt nem vett önkormányzatok fejlesztéseinek támogatására kiírt pályázatokon önkormányzatunk 2015-ben és 2016-ban, összesen 362 millió Ft támogatást kapott.
A támogatásból 2016-ban megvalósult a
· Mandula út burkolatszélesítése
· Kérész út burkolat felújítása
· Május 1. út burkolatszélesítése, parkolók építése 
· a Szolnoki úton a kerékpárút és a járda felújítása a Kérész út – Május 1. út közötti szakaszon
· a Szolnoki úton járda felújítás a Május 1. út – Ifjúság út közötti szakaszon
Önkormányzati saját erőből készült el a Szolnoki úton 20 db parkoló, valamint 2016 őszén elkezdődött a rendőrség épülete mellett, a mindenki számára „régi piactér”-ként ismert terület rendezése.
Szintén önkormányzati saját erőből a Zsófia zártkerti utak is megújultak. A meglévő útalap gréderrel átsimításra került, majd erre mart, zúzott aszfalt réteget terítettek, amit speciális emulzió köt össze. Az utakra 3,5 t súlykorlátozás került bevezetésre.   
A Martfűi Városfejlesztési Nonprofit Kft dolgozói munkájának köszönhetően megújultak a városban lévő hirdető táblák. 

Energetika
Az adósságkonszolidációban részt nem vett önkormányzatok fejlesztéseinek támogatására kiírt pályázat keretén belül- energia megtakarítási céllal- további napelemek felszerelésére került sor a Kossuth úti óvodában (3,83 kWp), a Polgármesteri Hivatalban (19,89 kWp) továbbá itt 2 db kondenzációs gázkazán beépítésére is sor került. A beruházás eredménye: energia megtakarítás, teljesítmény csökkenés, CO2 kibocsátás csökkenés.
Az energetikai beruházások eredményeként 2016-ban közel 10 millió Ft megtakarítása keletkezett önkormányzatunknak a földgáz és villamos energia felhasználás tekintetében.
Önkormányzatunk Martfű Város Fenntartható Energetikai Akciótervében kitűzött célokkal összhangban, jelentős összegű, kamatmentes, visszatérítendő támogatással segíti, egyben ösztönzi az önkormányzat a közigazgatási területén lévő lakóingatlanok energia megtakarítást eredményező felújítását.  
A 2016-os évben két társasház vette igénybe az önkormányzati támogatást. A lakóközösségek hőszigetelési munkák elvégzésére nyújtottak be pályázatot. Mindkét esetben elvégezték az épületek zárófödémének hőszigetelését, míg egy esetben ehhez kapcsolódva a homlokzat szigetelését is. A két épület összesen 14 lakást foglal magába.                                         
2016-ban ismét csatlakoztunk a Föld Órája programhoz, melyet a WWF szervezi minden év márciusában. Ez a világméretű önkéntes kezdeményezés, amely megpróbálja felhívni az emberek, vállalatok, intézmények, kormányok figyelmét a környezetszennyezés és a túlfogyasztás okozta problémákra. Az akció keretében arra kérik a résztvevőket, támogatókat, hogy minden év márciusának utolsó szombatján este világszerte kapcsolják le egy órára a fölösleges világítást és áramtalanítsák a különféle elektromos készülékeket. 
A városházánál a díszkivilágítás lekapcsolásával csatlakoztunk.
Környezetvédelem
Önkormányzatunk képviselő-testülete a 2016-os évben döntött azzal kapcsolatban, hogy Martfűn a termálfürdő és az azt övező területet gyógyhellyé minősíttesse.
A minősítéshez szükséges munkák elvégzésével az Aquaprofit Zrt-t bízta meg az önkormányzat. A minősítéshez több lépcsőben, különböző méréseket végeztek a szakemberek. Szükség volt négy évszakos levegőminőség mérés elvégzésére, zajterhelés mérésére. Ezeket a vizsgálatokat a tavalyi év során el is végezték, a minősítő dokumentumokat elkészítették. Az idei évben az Országos Meteorológiai Szolgálat éghajlati szakvéleménye készült el, illetve a környezetvédelmi hatóság nyilatkozata, a város tíz kilométeres környezetében található hulladéklerakókról.
Amennyiben a minősítés pozitív eredménnyel zárul – elnyerjük a gyógyhely címet- az jelentős hatást gyakorolhat a helyi gazdaság és a turizmus fejlődésére.
Önkormányzatunk 2016-ban ismét csatlakozott „A legszebb konyhakertek” –Magyarország legszebb konyhakertjei országos programhoz.
A Karcag Város Önkormányzata által meghirdetett, országos konyhakert pályázat mintaprogram célja, hogy a konyhakertek, zártkertek visszakapják régi funkcióikat, tulajdonosaik megtermeljék a számukra szükséges zöldséget, gyümölcsöt.
A versenybe 8 kerttulajdonos jelentkezett. A helyi verseny résztvevői elismerő oklevélben részesültek. A kertbejárások eredményeként a zsűri az országos díjazásra két kertet javasolt.
Az Önkormányzat Városfejlesztési, Környezetvédelmi és Turisztikai Albizottsága mint zsűri, két alkalommal tekintette meg a kerteket, képekkel is dokumentálták a kertbejárásokat, mely az országos díjazáshoz követelmény volt.
A „Szép környezet … év” pályázatot minden év március 15-ig hirdeti meg az önkormányzat. A pályázatok benyújtására május végéig volt lehetőség. Ebben az évben 5 pályázat érkezett és minden pályázó számára a Képviselő- testület „Szép környezet 2016.” címet adományozott.
Zöldfelület gazdálkodás
A város zöldfelületeinek karbantartása megfelelő volt. A közterületeken csak beteg, kiszáradt, vagy balesetveszélyes fák kivágására került sor.
A város közterületein, az intézményekben 1500 db egynyári virág, 350 db levendula, a lakosság által felajánlott, kb. 400 db évelő virághagyma ültetésére került sor.
A Heineken Hungária Sörgyárak Nyrt. által kiírt pályázaton elnyert pénzösszegből a Martfűi Városszépítő Egyesület tagjai a Városi Művelődési Központ és Könyvtár épületét övező parkban 420 db cserje pótlását végezték el.

Hulladékgazdálkodás
A hulladékról szóló 2012. évi CLXXXV. törvény (továbbiakban: Ht.) értelmében 2016. április 1. napjától a hulladékgazdálkodási közszolgáltatási díjak az ezen közfeladatra létrehozott Nemzeti Hulladékgazdálkodási Koordináló és Vagyonkezelő Zrt. (továbbiakban: Koordináló szerv) számlázza és szedi be. 
A kiszámlázott közszolgáltatási díjból a Közszolgáltató részére a Koordináló szerv szolgáltatási díjat fizet, melyet a 13/2016.(V.24.) NFM rendeletben foglalt korrekciós tényezőkkel eltérített, az ellátott feladatok fajtájára, tartalmára, mennyiségére és minőségére tekintettel állapít meg.
A Városfejlesztési Nonprofit Kft-nek 2016. április 1-től nem volt bevétele a hulladékgazdálkodási közszolgáltatásból. 
A Képviselő-testület 124/2016. (VII. 12.) határozatával döntött arról, hogy a Városfejlesztési Nonprofit Kft- vel, a hulladékgazdálkodási közszolgáltatás végzésére kötött szerződést 2016. július 31-vel megszünteti, ezzel egyidejűleg közérdekű közszolgáltató kijelölését kérelmeztük a Jász- Nagykun- Szolnok Megyei Katasztrófavédelmi Igazgatóságtól.
A kijelölés értelmében 2016. augusztus 1-től településünkön az NHSZ Szolnok Közszolgáltató Nonprofit Kft (5000 Szolnok, József A. u. 85.) (továbbiakban: Közszolgáltató) végezte a hulladékgazdálkodási közszolgáltatást, a szolgáltatás díját közvetlenül számlázta a lakosság felé a nem rendszeres hulladékszállítás szabályairól és az ennek során eljáró állami szervek kijelöléséről szóló 292/2013. (VII.26.) Korm. rendelet (továbbiakban: R.) 13. § (1) bekezdésének megfelelően. A R. 13. §. (1) bekezdése 2017. 01. 01-től hatályon kívül helyezésre került.
Önkormányzatunknak törvényi kötelezettsége a hulladékgazdálkodási közszolgáltatás szerződés útján való biztosítása a Ht. 33. § (1) bekezdése szerint, mely alapján elkezdtük 2016. év októberében a közbeszerzés előkészítését.
A R. változása következtében a közbeszerzésekről szóló 2015. évi CXLIII. törvény (továbbiakban: Kbt.)  9. § (1) bekezdés j) pontja szerint, „az 5. § (1) bekezdésében meghatározott ajánlatkérő szervezet másik ajánlatkérővel, vagy ajánlatkérőkkel kötött szerződésére, amelynek célja közfeladat teljesítésére, illetve közszolgáltatások nyújtására vagy közös közérdekű célok megvalósítására irányuló együttműködés kialakítása az ajánlatkérők között, ahol az ajánlatkérők együttműködéssel érintett tevékenységből származó éves nettó árbevételének legfeljebb 20 %-a származik a nyílt piacról; lehetősége volt Önkormányzatunknak közbeszerzési eljárás lebonyolítása nélkül szerződést kötni a hulladékgazdálkodási közszolgáltatás végzésére. 
A Közszolgáltató és az önkormányzat közötti tárgyalások eredményeként, 2017. február 1-ével életbe lépett a hulladékgazdálkodási közszolgáltatási szerződés.
2016. őszén ismét megszerveztük a lakosság által közkedvelt elektronikai hulladékgyűjtést. A gyűjtés eredményeként 1 tonna hulladékot szállított el a Selector Kft. településünkről.

A Tiszazugi Ivóvízminőség-javító Önkormányzati Társulás 2016. 12.21-én átadás- átvételi jegyzőkönyvvel átadta Önkormányzatunk számára  „A Tiszazugi Ivóvízminőség-javító program” című, KEOP-1.3.0/2F/09-2011-0002 azonosító számú projekt megvalósítása során keletkezett vagyont - 405.268.407,-Ft- , mely az önkormányzat 2016. évi vagyonleltárában szerepel. 
A beruházás keretében egy új kút fúrására, víztisztítási technológia kialakítására, további egy ivóvíz tároló medence építésére, mosató csomópontok kialakítására került sor.
Környezeti nevelés
A Martfűi Városszépítő Egyesület kezdeményezésének köszönhetően 2016-ban második alkalommal került sor a városszépítő gyermektábor megrendezésére június 20-25-e között. A táborban 14 általános iskolás, 1 középiskolás diák (IKSZ- Iskolai Közösségi Szolgálat) gyermek vett részt 6 felnőtt felügyelete alatt.
Állami jogszabály alapján a középiskolát végző diáknak 4 év alatt 50 órát kell eltölteniük az Iskolai Közösségi Szolgálat keretében. A Martfűn élő diákok ezt a kötelezettséget itthon teljesítik, melynek keretében részt vesznek a közterületek, az óvodai zöldfelületek gondozásában, közterületi bútorok karbantartásában.
A Martfűi Városszépítő Egyesület a Majálison, az Örökzöld Tisza fesztiválon környezet és természetvédelmi foglalkozásokkal, szellemi tornával járul hozzá a környezetvédelemmel kapcsolatos szemlélet formálásához.
Kérem tájékoztatóm tudomásul vételét.

Martfű, 2017. április 10.

Dr. Papp Antal 
polgármester 
Látta:Szász Éva jegyző

